Statseide Mesta er blitt «mester» i å saksøke Staten

Pengekranglene mellom Mesta og Statens vegvesen har kostet skattebetalerne minst 225 millioner. Torsdag møtes de i retten igjen.

8 MILLIONER: Mesta fikk ut 8 millioner fra Vegvesenet etter å ha saksøkt Staten etter en jobb på E16 der Dalevågtunnelen i Hordaland ligger. Denne veistrekningen er ofte stengt på grunn av ras. Vis mer byoutline Yoan Lemoine

Publisert: Oppdatert: 24. januar 2014 08:51 , Publisert: 24. januar 2014 07:51

Minst 14 ganger siden 2008 har det statseide aksjeselskapet Mesta bragt sine konflikter med offentlige byggherrer inn for domstolene.

Statens vegvesen – som Mesta var en del av helt frem til 2003 – står øverst på listen av de saksøkte.

Hele ti ganger har Mesta - som er 100 prosent eid av Næringsdepartementet - de siste årene stevnet sine gamle kollegaer i Vegvesenet.

Ti ganger har de dermed også saksøkt sine tidligere eiere i Samferdselsdepartementet.

I tillegg har minst fire fylkeskommuner blitt dratt inn for rettsapparatet med økonomiske krav fra Mesta.



90,5 MILLIONER: Mesta saksøkte Staten etter å ha jobbet på Atlanterhavstunnelen ved Kristiansund. Saken endte med at Møre og Romsdal fylkeskommune betalte 500.000 kroner til Mesta - mens Statens vegvesen godtok å betale ut hele 90 millioner kroner i tilleggsoppgjør til selskapet. På bildet er prosjekt- og byggeledelsen i Vegvesenet. Vis mer byoutline KJELL HERSKEDAL

E24s gjennomgang av sakene viser at Mesta har fått utbetalt minst 225 millioner kroner i tillegg til de opprinnelige kontraktsbeløpene ved å saksøke.

På toppen kommer skyhøye advokatutgifter, årevis med saksforberedelser og lønning av dommere og fagkyndige.



Mesta og Statens vegvesens dans i rettssystemet koster norske skattebetalere - som også eier Mesta indirekte gjennom Næringsdepartementet - dyrt.



Venner og vel forlikt

Halvparten av de minst 14 søksmålene Mesta har rettet mot sine offentlige oppdragsgivere de siste årene, har endt i forlik før partene faktisk rakk å møtes i en rettssal.

Av de ti søksmålene mot staten har to rettskraftige dommer gått i Mestas favør, mens tre pågående rettssaker ennå ikke har fått endelig utfall.

30 MILLIONER: Mesta fikk ut 30 millioner kroner etter å ha saksøkt Statens vegvesen etter en jobb på riksvei 4 mellom Reinsvoll og Hunndalen i Oppland. Forliket ble inngått få dager før saken skulle opp i Gjøvik tingrett i 2009. Vis mer byoutline Statens vegvesen

I neste uke møtes kamphanene nok en gang.

Borgarting lagmannsrett har da satt av tre dager til at Mesta, som er 100 prosent eid av Næringsdepartementet, og Statens vegvesen – representert ved Samferdselsdepartementet – skal få krangle om en dom fra Asker og Bærum tingrett i fjor.

Staten har tidligere forsøkt - uten hell - å anke dommer både fra lagmannsretten og tingretten der Mesta har fått medhold.



Like før nyttår forkastet Borgarting lagmannsrett en anke over en dom fra Sarpsborg tingrett, og i 2009 avviste også Høyesteretts ankeutvalg statens ønske om å få lov til å fremme anken i en annen sak for landets øverste rettsinstans.

Største leverandør



3,6 MILLIONER: Mesta fikk ut 3,6 millioner kroner etter å ha klaget inn Statens vegvesen til Forliksrådet. Krangelen gjaldt arbeid på vegstrekningen mellom Frydenhaug og Eik på E18 ved Drammen. Vis mer byoutline Statens vegvesen

Det er ikke uvanlig - faktisk helt normalt - at oppdragsgiver og entreprenører er uenige i bygg- og anleggsaker.

Men uenighetene blir som oftest løst før saker ender med søksmål.



Når Statens vegvesen og Mesta AS har havnet i såpass mange rettslige konflikter, har det sammenheng med at Mesta er Vegvesenets største leverandør, ifølge direktør for veg og transport Lars Erik Hauer.

To til tre av i gjennomsnitt fem konflikter som hvert år ender med søksmål mot Vegvesenet, kommer fra Mesta.



ANKET DOM: Staten ble i Asker og Bærum tingrett dømt til å betale 25 millioner kroner, renter pluss saksomkostninger til Mesta, etter tvist om oppgjøret for arbeider på E6 mellom Hovinmoen og Dal nord for Gardermoen. Dommen er ikke rettskraftig - anken skal opp i Borgarting lagmannsrett i slutten av januar. Vis mer byoutline Statens vegvesen

- Svaret på hvorfor det er slik, det kan jeg bare se at er fordi de er vår største entreprenør, sier Hauer til E24.



- I våre øyne er Mesta en entreprenør på linje med alle andre, også private entreprenørselskaper. Alle behandles på lik linje, sier Hauer.

Bakgrunn:Les hele intervjuet med Hauer her

- Skulle uansett vært avvist



Påstander som ble lagt frem i nok en tvistesak før nyttår, tyder imidlertid på at forholdet mellom Mesta og Vegvesenet er blitt litt mer anspent med tiden.

Da partene møttes i Oslo tingrett i desember, kom det nemlig frem at Vegvesenet mener å ha så dårlige erfaringer med Mesta, at man regner selskapet som uegnet til å delta i offentlige anbudskonkurranser.

Den norske stat mener altså at statens eget, heleide entreprenørselskap ikke er bra nok.



Selve saken handler om kontrakten på å bygge veistrekningen mellom Momarken og Homstvedt på E18 i Østfold. Oppdraget ble høsten 2011 gitt til Veidekke.

VENTER PÅ DOM: Mesta og Vegvesenet venter på dommen etter rettssak i Oslo tingrett. Mesta ble avvist fra konkuransen om å bygge E18 mellom Momarken og Homstvedt. Selskapet krever 20 millioner i kompensasjon. Veidekke (bildet) fikk kontrakten om å bygge. Vis mer byoutline Veidekke

Mesta - som hadde et lavere pristilbud - ble avvist fra å delta i konkurransen.

Selskapet har gått til søksmål med krav om erstatning tilsvarende den fortjenesten selskapet ville fått om de hadde fått oppdraget.

Staten mener på sin side å ha gode grunner for avvisningen.

I sluttinnlegget som Vegvesenet - representert ved Samferdselsdepartementet - sendte til tingretten før jul, hevdes det først og fremst at det var mangler ved dokumentasjonen som Mesta la frem i anbudsrunden.



Men oppsiktsvekkende nok skriver Staten imidlertid også følgende til Oslo tingrett:

SAKSØKTE: Mesta har saksøkt Staten etter å ha fullført kontrakten på E6 mellom Dal og Boksrud på Romerike for to år siden. Øvre Romerike tingrett har satt av seks uker til rettssaken i september senere i år. Vis mer byoutline Mesta

«I tillegg til at Mesta skulle, eventuelt kunne, vært avvist på grunnlag av mangelfull dokumentasjon på organisering av gjennomføring av kontrakten, ville Mesta uansett vært avvist på grunnlag av SVVs egne svært dårlige erfaringer med Mesta».



Staten argumenterer med at selv om man skulle sett bort fra manglene i Mestas anbudsdokumentasjon, så ville Statens vegvesen uansett stengt Mesta ute fra konkurransen.

Staten viser her blant annet til en bestemmelse i Forvaltningslovens § 20, som sier at man har adgang til å avvise leverandører som: «har gitt grovt misvisende eller feilaktige opplysninger eller unnlatt å gi opplysninger i henhold til det som kreves».



DØMT: Mesta saksøkte Staten etter å ha bygget blant annet Frodeåstunnelen i Tønsberg. Etter at Staten forsøkte å anke helt til Høyesterett, endte det i fjor høst til slutt med at Mesta får utbetalt 21 millioner kroner pluss renter og saksomkostninger. Saken rullet og gikk i domstolene i fem år. Vis mer byoutline Peter Fiskerstrand / Wikimedia Commons

Mot dette protesterer Mesta ikke uventet på det sterkeste. Selskapet mener Vegvesenet bryter reglene for likebehandling i anskaffelsessaker.

Ordknapp

Ti år etter at produksjonsvirksomheten under Statens vegvesen ble skilt ut som et eget aksjeselskap, tok navnet Mesta og ble pimpet med en gigantisk statlig startkapital, tyder påstandene fra tingretten på at forholdet har surnet.

Det til tross for at Mesta opp gjennom årene, ifølge selskapet selv, har hatt en samlet omsetning på 18 milliarder kroner i leveranser til Statens vegvesen.

Blodrøde tall

DØMT: Etter at Borgarting lagmannsrett i november forkastet ankesaken, er dommen fra Sarpsborg tingrett som involvert veiprosjektet «Østfoldpakken», rettskraftig. Der ble det i 2012 slått fast at staten må betale Mesta 23 millioner kroner pluss renter. Også Hærhre Entreprenør var involvert i denne rettsprosessen - og Mesta ble dømt til å betale kompensasjon og saksomkostninger for underentreprenøren. Vis mer byoutline Statens vegvesen.

Det er utelukkende Mestas entreprenørvirksomhet som er part i sakene som her er omtalt.

Denne delen av Mesta har i flere år vært et økonomisk tapssluk for eierne i Næringsdepartementet.

Og snart er det også slutt for det som frem til våren for to år siden het Mesta Entreprenør – statens forlengede markedsarm i den norske anleggsbransjen.

Mestas styre vedtok i april 2012 å legge ned underenheten.

Det skjedde etter årevis med blodrøde tall for Mestas entreprenørvirksomhet.

Siden 2008 har selskapet tapt over 1 milliard kroner.

18,5 millioner Staten måtte ut med 16,8 millioner kroner ekstra til Mesta etter søksmål på sluttoppgjøret dor byggingen av E39 over Stord i Hordaland i 2008



Statens vegvesen region vest betalte i 2013 ut 1,1 millioner til Mesta etter at selskapet saksøkte Hordaland fylkeskommune etter to prosjekter i Lindås kommune.

Sogn og fjordane fylkeskommune betalte ut 500.000 kroner etter søksmål på et prosjekt på Riksveg 617 i vestlandsfylket.

Troms fylkeskommune inngikk forlik med Mesta i 2013 om den såkalte Ryaforbindelsen. Fylkeskommunen har ennå ikke svart på E24s innsynskrav i forliket. Vis mer vg-expand-down

E24 Bedrift: Mesta Entreprenør

Mesta AS er svært ordknapp i sitt svar på forespørsler fra E24 om å kommentere de mange søksmålene.

- Statens vegvesen er vår største kunde og vi har generelt et godt samarbeid. Noen ganger blir man dessverre ikke enige, og som en siste instans bringes enkelte tvister inn for domstolene, skriver kommunikasjonssjef i Mesta, Anja Sivertsen, i en e-post til E24.

Bakgrunn:



* Det er ventet dom i Oslo tingretts behandling av konkurransesaken på E18 i disse dager.



* I Borgarting lagmannsrett er det fra 28. januar satt av tre dager til ankebehandling av saken der Staten tapte i Asker- og Bærum tingrett i fjor. Denne gjelder deler av nye E6 nord for Gardermoen.



* I tillegg skal nok en sak opp i Øvre Romerike tingrett i september - der er det satt av hele seks uker til behandling av Mestas søksmål mot Staten etter byggingen av strekningen Dal - Boksrud, også det på nye E6 nord for Gardermoen.



Verken Mesta eller Vegvesenet har villet kommentere noen pågående rettssaker overfor E24.

Les også:

Setter av 20 milliarder til infrastrukturfondAF Gruppen vil overta Mestas anleggsarbeidereMesta-smell i tingretten